Gholf: SA’ners wys hul staal by SA Ope | Maroela Media
Saterdagmiddag was daar ná 16 putjies ŉ ster uit die verlede, wat skielik ná drie voëltjies in ŉ ry, die tweede plek op die voorlopersbord ingeneem het. Ernie Els (wat 152 toernooie laas kon wen) het ongelukkig op die 17de- en 18de putjies houe aan syfer afgestaan wat sy aanslag ongedaan gemaak het. Els het uiteindelik 15de op -8 geëindig.
Die 108ste SA Ope-toernooi by die Randparkklub in Randburg is deur Suid-Afrika se voorste speler op die wêreldranglys, Louis Oosthuizen, gewen. Oosthuizen het rondes van 62, 70, 67 en 67 aangeteken vir ŉ ses houe oorwinning op -18.
Oosthuizen het die laaste dag met ŉ voorsprong van drie houe begin na ŉ derde ronde van 67 en ŉ toernooitelling van -14. Charl Schwartzel (wat die voorloper na die tweede ronde was) het ŉ 1 oor 72 gespeel in die derde ronde gespeel en was saam met Madalitso Muthiya en Matt Wallace op -11.
Die laaste twee rondes is op die Firethorn-baan gespeel en het beide dae vroeër begin as gevolg van dreigende swaar reën. Oosthuizen se konstante spel het verseker dat hy die kroon dra. Sy laaste ronde het bestaan uit ŉ arend, vyf voëltjies en drie brouhoue (67).
Louis Oosthuizen het reeds die oudste Ope in gholf, naamlik die Britse Ope, gewen. Nou spog hy ook met die tweede oudste Ope agter sy naam.
Op die voorlopersbord was daar nege Suid-Afrikaners onder die top veertien spelers.
1 Louis Oosthuizen -18
2 Romain Langasque -12
3 Charl Schwartzel -10
7 Brandon Stone -9
Jbe’ Kruger -9
Daar was 240 spelers wat meegeding het om te kwalifiseer vir die laaste twee rondes. Net die voorste 70 spelers was Saterdag en Sondag in aksie. Die afsnypunt was -2. Van die bekendes wat nie die kwalifisering van -2 vir die laaste twee rondes kon haal nie, is Trevor Immelman, George Coetzee en Justin Harding (die voorloper op die meriete-ordelys).
Charl Schwartzel het ook sy kaartjie na die Britse Ope bespeek met sy gesamentlike derde plek.
Onder die amateurs het Jovan Rebula (-6) die Freddie Tait troefee ingepalm.
Die prysgeld vir die toernooi het R17.5 miljoen beloop.
JK · 3 maande gelede
Was great om te sien, well done Louis!